[{"text_idx": "#000007", "text": "La parolantoj de Esperanto havas propran grup-kulturon kun siaj simboloj (la verda stelo, la flago, la himno), kaj ec\u0302 komunaj festoj. Unu el la eroj de tiu kulturo estas la naskig\u0302tago de L.L. Zamenhof (1859-1917), la kreinto de Esperanto. Lia naskig\u0302tago, la 15-a de decembro, estas la plej vaste festata dato en Esperantujo."}, {"text_idx": "#000008", "text": "La tradicio komencig\u0302is jam en la 1920-aj jaroj, kiam lau\u0306 propono de diversaj aktivuloj (interalie Julio Baghy kaj Nikolao Nekrasov), la 15-a de decembro estis elektita kiel Esperanta festotago."}, {"text_idx": "#000009", "text": "En tiu tago, au\u0306 en alia konvena tago de la sama semajno, esperantistoj tra la mondo okazigas specialajn renkontig\u0302ojn por festi la okazon. La idearo de Esperanto kaj la proksimeco de la Zamenhof-tago al Kristnasko en multaj landoj instigas la kunvenintojn inters\u0302ang\u0302i donacojn (prefere librojn verkitajn en Esperanto) kaj bondezirojn. Foje okazas dum tiaj kunvenoj ankau\u0306 prelegoj pri Zamenhof."}, {"text_idx": "#000010", "text": "Dum la longa historio de la movado g\u0302i ricevis ankau\u0306 aliajn nomojn kaj emfazojn: Tago de la Esperanto-libro kaj Tago de la Esperanto-kulturo. Tial Esperanto-organizaj\u0302oj, kiuj okazigas renkontig\u0302ojn dum tiu tago, ofte aldonas al la programo libro-recenzojn au\u0306 deklamadon de poemoj, au\u0306 anoncas publikigon de nova libro. Unuopuloj povas decidi ac\u0302eti au\u0306 eklegi novan libron au\u0306 lau\u0306 simila maniero festi la Esperanto-literaturon en tiu tago."}, {"text_idx": "#000011", "text": "Almenau\u0306 en Eu\u0306ropo la festo havas karakteron de intima interesperantista festo en loka klubo. Provoj s\u0302ang\u0302i g\u0302ian karakteron al evento direktita eksteren, kun la celo trafi la intereson de la neesperantista publiko, kutime ne estas tre sukcesaj. Tamen en kelkaj okazoj, ekzemple la 150-a datreveno de la naskig\u0302o de Zamenhof en 2009, estis arang\u0302itaj pluraj publikaj eventoj. Tiutage la urbestraro de Bjalistoko inau\u0306guris novan Zamenhof-centron, kaj en Novjorko okazis simpozio honore al Zamenhof kun prelegoj de Arika Okrent, Humphrey Tonkin kaj aliaj universitatanoj. La serc\u0302ilo Google ornamis tiutage sian emblemon per la Esperanto-flago honore al la okazo, kio instigis proksimume 2 milionojn da personoj alklaki g\u0302in kaj legi artikolojn en Vikipedio pri Zamenhof au\u0306 pri Esperanto."}, {"text_idx": "#000012", "text": "C\u0302i-jare UEA instigas la esperantistojn festi Zamenhof-tagon kaj kolektas c\u0302iujn informojn pri la okazontaj festoj en Eventa Servo, la reta informejo pri Esperantaj arang\u0302oj."}, {"text_idx": "#000013", "text": "Renato Corsetti estas italo, profesie psih\u0302o-lingvisto, nuntempe log\u0302anta en Britujo. Li estas eksa prezidanto de TEJO kaj poste de UEA, kiu interesig\u0302as pri c\u0302iuj aspektoj de la Esperanto-movado."}, {"text_idx": "#000014", "text": "al-doni: doni au\u0306 diri ion plian, krom tio, kion oni jam donis au\u0306 diris.\ndeklami: voc\u0302legi poemon au\u0306 alian verkon en artisma maniero."}, {"text_idx": "#000016", "text": "Afis\u0302ita 23an de novembro, 2021"}, {"text_idx": "#000018", "text": "Dankon - tio estas tre utila informo! Espereble ankau\u0306 aliaj grupoj aperigos tie siajn eventojn."}, {"text_idx": "#000019", "text": "antau\u0306nelonge mi legis ie en la reto inviton sendi okaze de Zamenhof-Tago gratulan videon kun prezento de iu literaturaj\u0302o. Tio estis en iu retejo, kiu intencis kolekti tiajn gratulojn; sed, bedau\u0306rinde, mi ne tuj notis kaj do perdis ties adreson. Mi registris duminutan gratulon kun du poemetojn; sed kien g\u0302in sendi? Eble, vi povas helpi?"}, {"text_idx": "#000020", "text": "Afis\u0302ita 3an de decembro, 2021"}, {"text_idx": "#000021", "text": "Esperanto-Asocio de San-Pau\u0306lo (Brazilo), kun sidejo en la s\u0302tata c\u0302efurbo, de pluraj jaroj alig\u0302as al tiu movado kaj alvokas siajn membrojn al Zamenhofa Festo. C\u0302i-jare, g\u0302i estos ankorau\u0306 virtuala kaj estas fiksita por la sekvonta 11-a de decembro. En la programo: malfermo, festparolado, lanc\u0302oj de libroj en Esperanto, interveno de la Esperanto-Junularo de San-Pau\u0306lo, babilado kaj muzikprezento. Pliaj informoj per .br. Esperanto-Asocio de San-Pau\u0306lo, fondita en la jaro 1937, sen profitceloj, agadas por diskonigado de Esperanto en c\u0302i tiu s\u0302tato. G\u0302i publikigas la revuon La Lampiro, organizas kursojn, kulturkunsidojn, legoklubon, virtualan kafejon, s\u0302tatajn kongresojn, eldonadon de libroj kaj funkciadon de biblioteko, kaj estas ankau\u0306 filio de Brazila Esperanto-Ligo."}, {"text_idx": "#000022", "text": "La klubo en Moskvo donas jenajn informojn pri sia planata Zamenhof-festo:"}, {"text_idx": "#000023", "text": "La 13-an de decembro nia kluba kunveno estos dedic\u0302ita al L. Zamenhof kaj Tago de la Esperanta libro.\nEn la programo: prelego pri L. Zamenhof, kvizo, au\u0306kcio, libroservo, abunda festa tablo.\n\"Enirbileto\" kostas 300 rbl. La mono estas bezonata por organizi regalon. Pago c\u0302e la eniro.\nBonvolu kunhavi monon por la au\u0306kcio kaj eventuala libro-ac\u0302etado."}, {"text_idx": "#000025", "text": "Aliflanke la tradicia Zamenhof festo en Vieno okazos virtuale c\u0302i-jare."}, {"text_idx": "#000028", "text": "\u00b7 Reinhard Fo\u0308ssmeier pri Esperanto-Klubo Munkeno"}, {"text_idx": "#000029", "text": "\u00b7 Bernhard Tuider pri Kalocsay"}, {"text_idx": "#000030", "text": "\u00b7 internaciaj virtualaj kontaktoj al Esperantistoj en la mondo:"}, {"text_idx": "#000033", "text": "\u00b7 Petro Balaz pri E@I"}, {"text_idx": "#000038", "text": "Itaosy Esperanto-Klubo (IEK) sukcesis okazigi la festan renkontig\u0302on de la 10a am en GastroPizza en Andohatapenaka hodiau\u0306 sabate la 4an de decembro 2021. G\u0302in c\u0302eestis 9 geesperantistoj. Amikino Lala rekte telefonis al ni por saluti kaj kurag\u0302igi nin. Tre amikeca kaj mojosa estis la etoso. Ni kantis la Esperanto-himnon, konkure ludis en Esperanto kaj mang\u0302is bongustajn pizojn kaj sandvic\u0302ojn. Post tio, la gejunuloj aparte diskutis pri asocia vivo, ili decidis revivigi MEJA au\u0306 Malagasa Esperanto-Junulara Asocio (Informo pri tio aperigos c\u0302i tie la nova estraro). Ni c\u0302iuj rendevuos por la novjara renkontig\u0302o en 2022."}, {"text_idx": "#000039", "text": "Marde la 14an de decembro, Itala Esperanto-Federacio dedic\u0302os sian monatan ZOOM-kunvenon al la Majstro.\nElstaraj gastoj de la vespero, kiu ne havos oficialan, sed amikan karakteron, estos Margaret Zaleski-Zamenhof, pranepino de la Majstro, Carlo Minnaja, itala historiisto, kaj Roman Dobrzynski, konata pola reg\u0302isoro kaj verkisto.\nLa kunveno okazos je la 21.00 itala horo\nItala Esperanto-Federacio dau\u0306rigas sian serion da monata ZOOM-kunvenoj.\nLa 14-an de decembro je la 21.00 itala horo ni omag\u0302os al Ludoviko Zamenhof au\u0306skultante Margaret Zaleski-Zamenhof, pranepino de la Majstro, kaj Carlo Minnaja, plej konata itala historiisto.\nKiel kutime ne temos pri oficialaj prelegoj sed pri agrabla amika vespero dum kiu c\u0302iu rajtas interveni."}, {"text_idx": "#000040", "text": "La ZamenhofTago-Festo en Togolando okazos la 18-an de decembro en la urbo Zowla, ekde la 5a horo g\u0302is la 16a horo."}, {"text_idx": "#000041", "text": "La partoprenokotizo estas almenau 1 000 F. Unu esperantisto jam donis 50 100 F, alia 10 000 F, pliaj du donis po 1000 F. Tuj aldonig\u0302u, ke kiu donis 50 100 F, tiu precizigis, ke tiu mono koncernas la tutan verdegan decembro 2021."}, {"text_idx": "#000042", "text": "Kiu s\u0302atus partopreni, tiuj enskribig\u0302u pagante la sumon indikitan. Jenaj personoj pretas ricevi la enskribig\u0302on :"}, {"text_idx": "#000043", "text": "Pliajn informojn oni petu de la estraro de UTE (Unuig\u0302o Togolanda por Esperanto): ."}, {"text_idx": "#000045", "text": "Afis\u0302ita 15an de decembro, 2021"}, {"text_idx": "#000046", "text": "La londona kaj antverpena kluboj invitas vin c\u0302eesti la prezenton de Georgo Handzlik, kiu okazos vendrede vespere la 17-an de decembro je la 7-a ptm. lau\u0306 la horo en Londono = UTC.\nGeorgo Handzlik prezentos sian version de la vivo de la iniciatinto de Esperanto.\nLau\u0306 monodramo Ludoviko - Lazaro, kiun li verkis por la bjalistoka kongreso kaj poste prezentis g\u0302in kvardekfoje sur kvar kontinentoj. Ludoviko rigardata de sia privata c\u0302ambro, kun homaj problemoj, hezitoj, tute alia ol vi au\u0306dis dum kongresaj festparoloj.\nPor plene partopreni la renkontig\u0302on preparu glaseton da \u201elitova kun beroj\u201d, s\u0302atata trinkaj\u0302o de la Majstro"}, {"text_idx": "#000048", "text": "Ni okazigos grandan feston por la Zamenhofa-tago en la 19-a de decembro 2021 en en la granda halo de Shenyang Teo-Urbo, la plej granda teo-foiro en la nordorienta C\u0302inio. La festo estas financita de kvar entreprenoj. Estos c\u0302i-jara duafojo por niaj klubanoj vid-al-vide kontakti la publikon kaj surloke respondi demandojn pri nia lingvo."}, {"text_idx": "#000052", "text": "Estas permesate nur 75 emog\u0302ioj."}]